Source: https://legestart.ro/101148/
Timestamp: 2020-08-12 03:29:45+00:00
Document Index: 17890114

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ', 'CCR ']

Acasă Juridic CCR: Despre punerea sub interdicție a persoanelor care nu au discernământ
Potrivit unui comunicat de presă postat pe site-ul oficial al Curţii Constituţionale (CCR) în data de 16.07.2020, “CCR, cu unanimitate de voturi, a admis excepţia de neconstituţionalitate şi a constatat că dispozițiile art.164 alin.(1) din Codul civil sunt neconstituționale”.
CCR a reținut încălcarea prevederilor constituționale ale art.1 alin.(3), art.16 și art.50, astfel cum se interpretează potrivit art.20 din Constituție și prin prisma art.12 din Convenția privind drepturile persoanelor cu dizabilități.
În motivarea soluției de admitere pronunțate, CCR a reținut, în esență, că măsura de ocrotire a punerii sub interdicție judecătorească prevăzută de art.164 alin.(1) din Codul civil nu este însoțită de suficiente garanții care să asigure respectarea drepturilor și libertăților fundamentale ale omului. Aceasta nu ține cont de faptul că pot exista diferite grade de incapacitate și nici de diversitatea intereselor unei persoane, nu se dispune pentru o perioadă determinată de timp și nu este supusă unei revizuiri periodice.
Prin urmare, CCR a reținut că orice măsură de ocrotire trebuie să fie proporțională gradului de capacitate, să fie adaptată la viața persoanei, să se aplice pentru cea mai scurtă perioadă de timp, să fie revizuită periodic și să țină cont de voința și preferințele persoanelor cu dizabilități.
Decizia este definitivă și general obligatorie și se comunică celor două Camere ale Parlamentului, Guvernului şi instanței de judecată care a sesizat CCR, în speță Tribunalul Buzău – Secția I civilă.
Art.164 alin.(1) din Codul civil :Persoana care nu are discernământul necesar pentru a se îngriji de interesele sale, din cauza alienației ori debilității mintale, va fi pusă sub interdicție judecătorească.
Ce efecte produce Decizia CCR din data de 16.07.2020 mai sus amintită?
În condiţiile declarării ca neconstituţionale a soluției legislative cuprinsă în art.164 alin.(1) din Codul civil, se impune şi constatarea efectelor deciziei CCR în urma admiterii respectivei excepţii de neconstituţionalitate.
În intervalul de la data pronunţării deciziei CCR ( 16.07.2020) până la data publicării deciziei respective în Monitorul Oficial al României trebuie respectate încă prevederile cuprinse în art. 164 alin.(1) din Codul civil .
Un interval de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă art. 164 alin.(1) din Codul civil , sunt suspendate de drept, ceea ce înseamnă practic că ele nu mai sunt aplicabile. Tot în acest interval, Parlamentul sau Guvernul, după caz, pot pune de acord prevederile neconstituţionale- în speță art. 164 alin.(1) din Codul civil, cu dispoziţiile Constituţiei.
Articolul precedentLegea privind carantina și izolarea a fost publicată în Monitorul Oficial și va intra în vigoare peste trei zile
Articolul următorModificarea procedurii privind justificarea scutirii de TVA pentru livrari intracomunitare si exporturi